“Kaŋán fə́b Ńtondôbə ású dáma ai ású ńgúmā áyɔŋ ású bíbúg yā é kálara bə́ ndəm sɔ̌m nyɔ̄. Olún Ńtondôbə ó nə anén: ǎ man yǎ liŋan ai bíā amú bətará báán bá ndzí kig vógolo bíbúg yā é kálara nyɔ́, ńdɔ̄ fə̄ bá ndzí kig dzálā é mam mə́ nə́ étē”. 14Ńdɔ fada Hilkiyahu ai Ahikam, ai Akbor, ai Shafân, ai Asaya bə́ ngákə̄ ábə Hulda, profɛ́d miníngá, miníngá Shalum ǹkála mim̀bɔ́d, mɔ́n Tikwa, mɔ́n Harhas, a ngábə́ tɔá á Yērúzalɛm á m̀kpámáŋ tísɔn, bə́ ngatíē nyɔ́ ndɔ̄ŋ ésə. 15Nyé ai bɔ́ nâ: “Ǹtondôbə, Zambá Ísraɛ̂l a dzó nâ: Kadán é mod á lóm mínā ábə mǎ naa: 16Ná ńgɔ Ǹtondôbə a dzó: “Mazu kúb ámalá é vóm vī ai batɔbɔ ǹnamǎ yā étēde, mə́ dzálā bíbúg bísə̄ yā é kálada ǹkúkúmá yā Yúda a ngáláŋ. 17Ású bə́ ngálíg mā, bə́ ngalugu bəzambá bə̄fə́, nə́ mə́ wog olún ai mim̀bɔán myábán, ású tē olún wamā wâkab é vóm ví, təge yə adímí. 18Asú ńkúkúmá yā Yúda, yǎ á lōm mínā nə́ mǐ zu ai miǹsílí ábə Ǹtondôbə, myǎyi nyé kə́ kǎd naa: Ǹtondôbə, Zambá Ísraɛ̂l, a dzó nâ: “Ḿfág yā bíbúg ó və̄ wóg, ḿból ńnə̄m wóē wásíngi, amú ō dzɔ̄dī wāmēn á mís mə́ Ńtondôbə, 19éyɔŋ o və́ wóg ḿból mə̄ ngákɔ́bɔ ású é vóm ví, ai ású bətɔbɔ ǹnamǎ yā étēde, nə́ bâyi bɔ̌ bīlíg ai eyɔg, ńdɔ ǒ mān nyǎb bīyé bíe, ǒ ngayón á mís máma, maa mə wóg wā ébúg Ńtondôbə dzīlī; 20asú tē, māyi wa bámán ai běsōá, wayi dzəbə á sɔŋ dzoe mvɔí, mís móe mâyǐ kig yén ámālá ásə mǎyi kúb é vóm ví.”” Ńdɔ̄ bə́ ngádúgan ai ǹkúkúmá fwé tě. [1] Ású mam mə́ politíg, sósōó mod a sə́ kig á ḿbɔ̄ ńnōmo ngə́ á ḿbɔ̄ ńgālā, a nə ḿfág sósōó á nə̄ tɔ á ḿbɔ̄ ńnōmo, tɔ́ á ḿbɔ̄ ńgāla, tɔ́ á zə̄zǎŋ tɔ á vé, tɔ à vé.